Γιώργος Καραμπελιάς

Ο Γιώργος Καραμπελιάς (Κάτω Αχαΐα, 1946) είναι Έλληνας συγγραφέας και πολιτικός αναλυτής.

Βιογραφία
Γεννήθηκε το 1946 στην Κάτω Αχαΐα. Από το 1964, ως φοιτητής της Ιατρικής, συμμετείχε στη Νεολαία Λαμπράκη. Μετά το 1967 σπούδασε Οικονομία στη Γαλλία.

Συμμετείχε στο αντιδικτατορικό κίνημα και στον «Μάη του ’68», σε ελληνικές και γαλλικές οργανώσεις. Στη Γαλλία γράφει τα πρώτα του βιβλία. Μετά τη μεταπολίτευση συνεχίζει αδιάλειπτα την πολιτική και συγγραφική του δραστηριότητα.

Πολιτική δράση 
Αρχικά ανήκε στην εξωκοινοβουλευτική αριστερά και κινούνταν στο χώρο του μαοϊκού εργατισμού στα μέσα της δεκαετίας του '70 και της αυτονομίας από το τέλος της δεκαετίας του '70 ως τις αρχές της επόμενης. Από το 1979 έως το 1993 εξέδιδε το περιοδικό Ρήξη. Το 1980, μαζί με φίλους, δημιούργησε το «Εναλλακτικό Βιβλιοπωλείο» και τις «Εναλλακτικές Εκδόσεις». Από τις εκδόσεις έχουν εκδοθεί ως σήμερα πάνω από 120 τίτλοι από τους τομείς της λογοτεχνίας, του δοκιμίου, της ιστορίας, των κοινωνικών κινημάτων, της οικολογίας καθώς και το μεγαλύτερο μέρος των έργων του Έλληνα φιλόσοφου Κώστα Παπαϊωάννου. Το 1992 πήρε το μεταπτυχιακό δίπλωμά του από την Οικονομική Σχολή των Παρισίων (Paris VII).

Από το 1993 έως το 1994 διηύθυνε τον Τομέα Πρόληψης, Εκπαίδευσης και Ανάπτυξης του ΚΕΘΕΑ, για την απεξάρτηση από τα ναρκωτικά.

Παρέστη ως μάρτυρας υπεράσπισης του Δημήτρη Κουφοντίνα στη δίκη της 17 Νοέμβρη, όπου ερωτήθηκε και κατέθεσε για τα πολιτικά κίνητρα της δράσης της οργάνωσης. 

Υπήρξε ιδρυτικό μέλος και μέλος της Γραμματείας των Οικολόγων – Εναλλακτικών. Υπήρξε ιδρυτικό μέλος της Σπίθας του Μ. Θεοδωράκη, από την οποία αποχώρησε στις 24 Ιουνίου 2011.

Από το 1995 είναι εκδότης και αρχισυντάκτης του διμηνιαίου περιοδικού «Άρδην», που συνεχίζει να εκδίδεται. Το 2006 εκδίδει τη μηνιαία εφημερίδα Ρήξη. Ιδρυτικό μέλος της «Εταιρείας Μελέτης Ελληνικού Πολιτισμού» που απ’ το 2011 εκδίδει το επιστημονικό περιοδικό νέος Λόγιος Ερμής. Αποτελεί, επίσης ιδρυτικό και εξέχον μέλος της Κίνησης Πολιτών Άρδην, που δημιουργήθηκε στις 20 Σεπτεμβρίου 2011.

Το 2014 θα τιμηθεί από την Ακαδημία Αθηνών με το βραβείο «Ανδρέα Πετρόπουλου» για τη μελέτη του πάνω στη ζωή, το έργο και την δράση του Ρήγα Βελεστινλή με τίτλο Η ανολοκλήρωτη επανάσταση του Ρήγα Βελεστινλή: «Κόψε το ρόδο πριν μαραθεί».

Τον Νοέμβριο του 2016 ήταν ανάμεσα στα πρόσωπα που ίδρυσαν το Κίνημα Άρδην. Το 2019, στις αυτοδιοικητικές εκλογές, κατήλθε υποψήφιος για τον δήμο Αθηναίων με την κίνηση «Αθήνα για την Ελλάδα», επιτυγχάνοντας να εκλεγεί δημοτικός σύμβουλος με την υποστήριξη - πέραν του Κινήματος Άρδην - της Ένωσης Κεντρώων, της Δημοκρατικής Αναγέννησης και άλλων μικρότερων κινήσεων (Ελληνική Πολιτική Συνείδηση, Πατριωτική Συσπείρωση ,Πανελλήνιο Προοδευτικό Κίνημα και Πρωτοβουλία της 14ης Μάη).

Παράλληλα αρθρογραφεί σε εφημερίδες στην Ελλάδα και στην Κύπρο.

Από τις αρχές της δεκαετίας του 1990, πρεσβεύει μια ιδεολογική σύνθεση μεταξύ πατριωτισμού, κοινωνικής δικαιοσύνης, οικολογίας και άμεσης δημοκρατίας, ενώ παράλληλα προτάσσει την υπέρβαση της διαίρεσης αριστεράς - δεξιάς, μέσα από την διαμόρφωση ενός νέου χειραφετησιακού οράματος του 21ο αιώνα. Αναφορικά με την πολυδιάστατη κρίση της Ελλάδας, πρεσβεύει ένα όραμα ανασυγκρότησης που να στηρίζεται αποφασιστικά πάνω στην ελληνική παιδεία και πολιτισμό, αξιοποιώντας την οικουμενική του εμβέλεια, αλλά και την ανασύσταση του παραγωγικού ιστού, την ανάπτυξη της έρευνας και καινοτομίας καλώντας σε έναν «ελληνικό εκσυγχρονισμό» ή «εκσυγχρονισμό της παράδοσης» όπως τον ονομάζει.

Λόγω των θέσεών του σε ζητήματα εξωτερικής πολιτικής (μακεδονικό, βορειοηπειρωτικό, κυπριακό), καθώς και σε ζητήματα ταυτοτήτων, συγκαταλέγεται σε μια ομάδα διανοούμενων και πολιτικών που εκφράζουν μια μορφή δημοκρατικού πατριωτισμού, συνδυάζοντας την αναφορά στην Ορθοδοξία με την εναντίωση στην παγκοσμιοποίηση και εθνιστικές ιδέες.

Συγγραφικά έργα 
Έχει γράψει τα ακόλουθα βιβλία:
 1204 - 1922, η διαμόρφωση του νεώτερου ελληνισμού, τ. Α΄: 1204: Η γένεση, τ. Β΄: 1821: Η παλιγγενεσία, επιμέλεια: Χριστίνα Σταματοπούλου, Εναλλακτικές Εκδόσεις, Αθήνα 2011 (τ. Α΄), 2015 (τ. Β΄). 
 1922 χιλιαεννιακοσιαεικοσιδυο. Δοκίμιο για τη νεοελληνική ιδεολογία, επιμέλεια: Χριστίνα Σταματοπούλου, Εναλλακτικές Εκδόσεις, Αθήνα 2002.
 6 μήνες που συγκλόνισαν την Ελλάδα. Ιανουάριος - Ιούλιος 2015, Εναλλακτικές Εκδόσεις, Αθήνα 2015.
 Από το μέγιστο στο ελάχιστο. Δοκιμές για την πεζογραφία στη μεταπολίτευση, Εκδόσεις Αιγαίον, 1993.
 Για τον Σαββόπουλο, Εκδόσεις Αιγαίον, 1990.
 Ελλάδα, μια χώρα των συνόρων, Εναλλακτικές Εκδόσεις, Αθήνα 1993.
 Ένα πρόταγμα για τον 21ο αιώνα. Ο "εκσυγχρονισμός της παράδοσης": Από το 1-1-4 στους αγανακτισμένους, Εναλλακτικές Εκδόσεις, Αθήνα 2014.
 Ένοπλη πάλη και εναλλακτικό κίνημα, Εκδόσεις Κομμούνα, Αθήνα 1986, Εναλλακτικές Εκδόσεις, Αθήνα 1988.
 Η ανολοκλήρωτη επανάσταση του Ρήγα Βελεστινλή: «κόψε το ρόδο πριν μαραθεί», Εναλλακτικές Εκδόσεις, Αθήνα 2011.
 Η αποστασία των διανοούμενων, Εναλλακτικές Εκδόσεις, Αθήνα 2012.
 Η θεμελιώδης Παρέκκλιση. Ρομαντισμός και διαφωτισμός στον εικοστό πρώτο αιώνα, Εναλλακτικές Εκδόσεις, Αθήνα 2004.
 Η τεχνική παιδεία στην Ελλάδα, Παρίσι 1972, Εκδοτική Ομάδα «Εργασία», Αθήνα 1976.
 Ισλάμ και παγκοσμιοποίηση. Η θανάσιμη διελκυστίνδα, Εναλλακτικές Εκδόσεις, Αθήνα 2001.
 Κράτος και κοινωνία στη μεταπολίτευση, Εκδόσεις Εξάντας, Αθήνα 1991.
 Κοραής και Γρηγόριος Ε΄. Κοινωνικές συγκρούσεις και διαφωτισμός στην προεπαναστατική Σμύρνη (1788-1820), Εναλλακτικές Εκδόσεις, Αθήνα 2009.
 Κρίση του κεφαλαίου και αυτονομία, Εκδόσεις Κομμούνα, Αθήνα 1980.
 Μια υπονομευμένη Άνοιξη. Στις ρίζες της οικονομικής εξάρτησης, Εναλλακτικές Εκδόσεις, Αθήνα 2013.
 Μικρομεσαία δημοκρατία, Εναλλακτικές Εκδόσεις, Αθήνα 1982.
 Ο προφήτης, το πετρέλαιο και ο κορμοράνος. Ο πόλεμος στον Κόλπο, το πετρέλαιο και το Ισλάμ η αντιπαράθεση Βορρά-Νότου, η οικολογική καταστροφή του Νότου, Εκδόσεις Εξάντας, Αθήνα 1992.
 Οικοδόμοι και οικοδομή στη μεταπολεμική Ελλάδα, Παρίσι 1973, Εκδοτική Ομάδα «Εργασία», Αθήνα 1975.
 Ούτε Θεός, ούτε Ιστορία, Εκδόσεις Κομμούνα, Αθήνα 1985.
 Πέρα από τον σοσιαλισμό. Μια νέα ουτοπία, Εναλλακτικές Εκδόσεις, Αθήνα 1984.
 Πέραν της Αριστεράς και της Δεξιάς: Η Υπέρβαση, Εναλλακτικές Εκδόσεις, Αθήνα 2017.
 Στα μονοπάτια της ουτοπίας. Για την υπέρβαση του δυτικού παραδείγματος, Εκδοτικός Οίκος Α. Α. Λιβάνη - «Νέα Σύνορα», Αθήνα 1995.
 Στο κοίλον της ιστορίας. Ελλάδα και παγκοσμιοποίηση, Εναλλακτικές Εκδόσεις, Αθήνα 2002.
 Σύγχρονος καπιταλισμός και επαναστατικό υποκείμενο, Εναλλακτικές Εκδόσεις, Αθήνα 1986.
 Συνωστισμένες στο Ζάλογγο: Οι Σουλιώτες, ο Αλή Πασάς και η αποδόμηση της ιστορίας, Εναλλακτικές Εκδόσεις, Αθήνα 2011.
 Το 1204 και η διαμόρφωση του νεώτερου ελληνισμού, Εναλλακτικές Εκδόσεις, Αθήνα 2007. 
 Το δημοτικό τραγούδι. Αποτύπωση της ιδιοπροσωπίας του νεώτερου ελληνισμού, Εναλλακτικές Εκδόσεις, Αθήνα 2017.
 Το Τέλος του Παλιού Κόσμου, Παρίσι 1973, Εκδόσεις Πολιτιστική Επανάσταση, Αθήνα 1975.

Έχει συμμετάσχει σε συλλογικά έργα:
 Ένα εναλλακτικό επαναστατικό κίνημα (με τους Μιχάλη Ράπτη και Νίκο Χρυσόγελο), Εναλλακτικές Εκδόσεις, Αθήνα 1985.
 Εναλλακτικές προσεγγίσεις της ανάπτυξης, επιμέλεια: Χάρης Ναξάκης, Μιχάλης Χλέτσος, Εκδόσεις Πατάκη, Αθήνα 2008.
 Ιούλης '65. Η έκρηξη (με τον Δημήτρη Λιβιεράτο), Εναλλακτικές Εκδόσεις, Αθήνα 2014.
 Ιουλιανά '65. Μετά είκοσι έτη. Η έκρηξη των αντιθέσεων (με τον Δημήτρη Λιβιεράτο), Εναλλακτικές Εκδόσεις, Αθήνα 1985.
 ΟΠΑ-Ρήξη, Ένοπλη πάλη και τρομοκρατία, Εναλλακτικές Εκδόσεις, Αθήνα 1985.
 Όψεις του σύγχρονου πολιτισμού. Φιλοσοφικό καφενείο (με τους Κώστα Γεωργουσόπουλο, Χρήστο Γιανναράς κ.α.), Εκδόσεις Ελληνικά Γράμματα & Μουσείο Μπενάκη, Αθήνα 2006.
 Το ’68: Η παγκόσμια έκρηξη (με τους Βιάλε, Ντε Καρία, Γκιγιεμπώ), Εναλλακτικές Εκδόσεις, Αθήνα 1984.
 Το μέλλον της ελληνικής γλώσσας (με τους Κώστα Βαλεοντή, Φώτη Δημητρακόπουλο, Σταύρο Δωρικό κ.α.), Εκδόσεις Αρχέτυπο, Θεσσαλονίκη 2003.

Έχει επιμεληθεί συν τοις άλλοις τα εξής:
 Γιαν Βάκλαβ Μακάισκι, Αλεξάντρ Σκιρντά, Ο σοσιαλισμός των διανοουμένων, μετάφραση: Σπύρος Κακουριώτης, Εναλλακτικές Εκδόσεις, Αθήνα 2002.
 Alfred Métraux, Οι Ίνκας. Ιστορία και πολιτισμός, μετάφραση: Ελένη Φαμελιάδου - Νάκου, Εναλλακτικές Εκδόσεις, Αθήνα 2002.
 Κώστας Παπαϊωάννου, Μάζα και ιστορία. Γενική θεωρία της επαναστατικής μάζας, Εναλλακτικές Εκδόσεις, Αθήνα 2003.
 Γεώργιος Σκληρός, Δημήτρης Γληνός, Ίων Δραγούμης, Αριστερά και ανατολικό ζήτημα, Εναλλακτικές Εκδόσεις, Αθήνα 1998.
 Συλλογικό, Εβραίοι εναντίον του σιωνισμού, Εναλλακτικές Εκδόσεις, Αθήνα 2003.
 Συλλογικό, Η Ελληνική Ουτοπία, Εναλλακτικές Εκδόσεις & Εκδόσεις Αιγαίον, Αθήνα 1993.
 Συλλογικό, ΜΚΟ και παγκοσμιοποίηση στην Ελλάδα. Από το Ίδρυμα Φορντ στον Σόρος και τα γερμανικά ιδρύματα, Εναλλακτικές Εκδόσεις, Αθήνα 2014.
 Συλλογικό, Νεοθωμανισμός και ελληνική ταυτότητα, Εναλλακτικές Εκδόσεις, Αθήνα 2009.
 Συλλογικό, Παγκοσμιοποίηση και μετανάστευση. Η Ελλάδα ανάμεσα στο μεταναστευτικό και τη δημογραφική κατάρρευση, Εναλλακτικές Εκδόσεις, Αθήνα 2015.
 Συλλογικό, Τουρκία, Ισλάμ και κρίση του Κεμαλισμού (συνεπιμέλεια με τον  Κωνσταντίνο Δ. Γεώρμα), Εναλλακτικές Εκδόσεις, Αθήνα 2001.

Υποσημειώσεις

Εξωτερικοί σύνδεσμοι 
 Βιογραφικό Γιώργου Καραμπελιά. 9 Φεβρουαρίου 2015
 Εργογραφία του Γ. Καραμπελιά.
 Η επίσημη προσωπική ιστοσελίδα του Γ. Καραμπελιά.
 Η ιστοσελίδα της κίνησης πολιτών «Άρδην».

Έλληνες αρχηγοί κομμάτων
Έλληνες συγγραφείς
Δημοτικοί Σύμβουλοι ανά την Ελλάδα